Schlosár, Rastislav, poslanec NR SR (2023-03-21):
Vážené panie poslankyne, vážení páni poslanci, nikomu na Slovensku asi netreba vysvetľovať, že Slovensko a jeho občania, obyvatelia sa v súčasnosti nachádzajú naozaj v hlbokej tak hospodárskej, ekonomickej, ako aj sociálnej kríze, ktorá začala tzv. pandémiou covidu-19 a na to nadväzujúcimi likvidačnými a totalitnými opatreniami vlády a ktorá sa maximálne vystupňovala v priebehu minulého roka po vypuknutí ozbrojeného konfliktu na Ukrajine. To, čo nebolo zničené pod zámienkou covidu-19, sa dnes rozvracia v dôsledku politiky Európskej únie a jej verných vazalov, a to aj v tejto vláde, pod rúškom vojny na Ukrajine. Dôsledky tejto krízy vyvolanej politikmi dnes pociťujú firmy a jednotlivci na neustálom zdražovaní cien pohonných hmôt, energií a potravín, v podstate úplne všetkého. Hoci sa vláda tvári, že na vznik tejto krízy nemá žiaden vplyv, že nemôže za rekordnú infláciu, že za všetko je zodpovedné Rusko a jeho politika na Ukrajine, skutočnosť je taká, že táto vláda, rovnako tak ako vlády minulé, nesie zásadný podiel na tom, v akom stave sa dnes Slovensko ako štát nachádza. Vysoké ceny energií, od ktorých sa potom odvíja aj rast cien ostatných tovarov a služieb po vypuknutí ozbrojeného konfliktu na Ukrajine, by sa nás totiž nijako nedotýkali, ak by sme v prvom rade neboli členským štátom Európskej únie, tohto novodobého žalára národov, ktorý nám zväzuje ruky vo všetkých kľúčových veciach ekonomiky, financií a hospodárstva. Nebyť bruselského diktátu a jeho slávneho voľného trhu, nebyť tzv. liberalizácie trhu s energiami, tak dnes by sme sa mohli vyhnúť mnohým problémom, ktorým musíme čeliť. A týmto problémom by sme sa vyhli aj vtedy, keby sme neboli členským štátom zločineckej organizácie NATO, keby sme zachovávali dôslednú vojenskú neutralitu a nezapájali sa do protiruských sankcií a vojenskej pomoci Ukrajine. A pokiaľ ide o čisto o elektrinu, nedotýkali by sa nás ani vtedy, keby Slovenské elektrárne zostali v slovenských rukách, teda v rukách Slovenskej republiky a jej obyvateľov, a nie v rukách zahraničných nadnárodných korporácií a keby sme si tak zachovali plnú kontrolu nad výrobou elektriny a tým aj cenami pre slovenských spotrebiteľov. O odstavení dvoch blokov jadrovej elektrárne v Jaslovských Bohuniciach, ktoré schválila pod tlakom Bruselu Dzurindova vláda, ktorú zrealizovala a doviedla do konca Ficova vláda, o tom ani dneska nemá význam veľmi hovoriť. Pokiaľ ide ale o vinníka tejto krízy, tak ten je celkom jasný, či sa nám to páči, alebo nie, panie poslankyne, páni poslanci, spoluzodpovední sú všetci, čo podporujú naše členstvo v Európskej únii a NATO, všetci, čo nás svojou politikou ťahajú hlbšie a hlbšie do ozbrojeného konfliktu na Ukrajine, všetci, čo priam prahnú po tom, aby sme jedného dňa bojovali s Ruskom. Oni sú zodpovední za politiku, na ktorú teraz doplácajú státisíce slovenských rodín a firiem, politiku, ktorá nás s istotou vedie do pekla, ktoré si mnohí, žiaľ, teraz ani len náznakom nevedia predstaviť a pred ktorým si radšej zalepujú oči. Situácia je natoľko vážna, že vyžaduje naozaj tvrdé a, povedzme to otvorene, aj radikálne riešenia a s takým dnes prichádzame aj my, poslanci Ľudovej strany Naše Slovensko. Pretože čakať dnes na to, s akým riešením príde Európska únia, ktorá je sama spoluzodpovedná za súčasnú krízu, je ako čakať na to, že vás vylieči nejaký lekár, ktorý vás pred hodinou takmer zabil. Riešenie energetickej krízy jednoducho viac nemôže závisieť od toho, čo spravia nadnárodné korporácie na medzinárodnom trhu alebo čo spravia bruselskí byrokrati v teple svojich kancelárií, ale riešenie energetickej krízy musíme vziať plne naspäť do svojich vlastných rúk. A že to nie je nejaká utópia, dokazuje aj to, že dokonca aj viacerí tzv. štandardní politici už niekoľko mesiacov hovoria, že vysoké ceny napr. elektriny by vyriešilo zoštátnenie Slovenských elektrární. Ich chybou je ale to, že sa k tomuto radikálnemu kroku doteraz nijako neodhodlali, zostali len pri slovách a neurobili žiadne legislatívne zmeny, nič, čo by takýto postup v záujme občanov Slovenskej republiky umožnilo. Namiesto toho pristúpili ku rôznym kozmetickým zmenám a veľmi miernym opatreniam, ktoré zásadným spôsobom túto krízu nezlepšia a ľuďom a firmám buď nepomôžu vôbec, alebo len veľmi málo a na krátky čas. My hovoríme jasne, jedným z opatrení, ktoré dokáže pomôcť ľuďom na dlhodobom horizonte a zároveň dokáže nastaviť udržateľné fungovanie ekonomiky, je zoštátnenie, resp. znárodnenie strategických podnikov, medzi ktoré patria aj energetické podniky. Ako prvý krok navrhujeme novelizovať zákon o energetike tak, že doňho vložíme nový paragraf, podľa ktorého ak dôjde k mimoriadnej situácii na trhu s akýmikoľvek energiami a s nimi súvisiacimi regulovanými činnosťami, k ohrozeniu odberateľov vplyvom neúmerného nárastu cien tovarov, alebo ak by hrozili štátu značné hospodárske škody, vláda by mohla na návrh ministerstva hospodárstva dočasne obmedziť výkon vlastníckeho práva k podnikom, ktoré podnikajú v energetike. Slovenská republika by tak mohla aspoň v takýchto krízových situáciách prevziať kontrolu napr. nad Slovenskými elektrárňami a vyriešiť tak energetickú krízu v zabezpečení dodávok elektriny za stabilizované ceny, ktoré by už viac neboli natoľko závislé od kadejakých medzinárodných špekulantov a ziskuchtivcov, ktorí ozbrojený konflikt na Ukrajine zneužívajú na to, aby sa na úkor našich občanov a firiem nabalili. Urobili by sme tak koniec neúmernému navyšovaniu ziskov zo strany zahraničných súkromných vlastníkov či k nakupovaniu elektriny za premrštené špekulantské ceny na akejsi medzinárodnej burze. Inými slovami, to, čo sa na Slovensku vyrobí, by bolo v tých najťažších časoch plne v slovenských rukách.